[{"text_idx": "#000000", "text": "Malklaras la sorto de la libroservo de UEA"}, {"text_idx": "#000001", "text": "Jam antau\u0306 du jaroj la komitato de UEA decidis, ke la libroservo de la asocio estonte estos prizorgata de la organizaj\u0302o E@I en Slovakio. Tamen g\u0302is nun la afero pendas, s\u0302ajne c\u0302ar oni ne sukcesis konsenti pri la konkretaj kondic\u0302oj de la transdono. Provizore la libroservon partatempe prizorgas Ionel Onet\u0326, kiu devus emeritig\u0302i fine de 2022."}, {"text_idx": "#000003", "text": "Spite la retan epokon, libroeldonado kaj tutmonda vendado de libroj restas anguls\u0302tono de la Esperanta kulturo. Iam gravan rolon en la eldona kampo havis Universala Esperanto-Asocio, sed la agado de UEA sur tiu tereno praktike c\u0302esis. Post 2019 aperis c\u0302e UEA nur unu verko: ilustrita historio de Unesko kun la titolo \u201dDe ideoj al agoj\u201d. Ec\u0302 tiu verko estas dulingva (Esperanta/c\u0302ina) komuna eldonaj\u0302o de UEA kaj Unesko."}, {"text_idx": "#000004", "text": "Ankau\u0306 en la distribuado de libroj en Esperanto UEA dum jardekoj havis centran rolon. Ec\u0302 se landaj kaj regionaj libroservoj precipe ekster Eu\u0306ropo estis gravaj por komencantoj, nur UEA c\u0302iam povis oferti plenan elekton de libroj el la tuta mondo kaj el multaj epokoj. La plej grava internacia konkuranto, la libroservo de Flandra Esperanto-Ligo, povis proponi proksimume duonon el la titoloj haveblaj c\u0302e UEA."}, {"text_idx": "#000005", "text": "Lau\u0306 raporto pri la Esperanta libromerkato dum la jaroj 2001\u20132010, aperinta en la revuo Esperanto en decembro 2011, vers\u0302ajne duono de la tutmonda Esperanta librovendado okazis tra UEA. Kiel statas la afero nun ne klaras, c\u0302ar nova jardeka raporto ne aperis en 2021."}, {"text_idx": "#000006", "text": "Jam de du jaroj malklaras la plua sorto de la libroservo de UEA. La domo en Nieuwe Binnenweg 176, kie trovig\u0302as la libroservo kaj granda parto de la stoko, estas vendota. En septembro 2021 la komitato decidis, ke la libroservo estos transdonita al la organizaj\u0302o E@I en Slovakio, kiu liveru servojn al UEA lau\u0306 kontrakto."}, {"text_idx": "#000007", "text": "Jam dum la koncerna komitata kunsido la arang\u0302o vekis kritikon, c\u0302ar mankis informoj pri la enhavo de la proponata kontrakto."}, {"text_idx": "#000009", "text": "Komitatano Hans Becklin proponis, ke oni faru publikan alvokon pri alternativaj proponoj. La estraro argumentis, ke c\u0302iuj necesaj esploroj pri alternativoj jam estis faritaj, sed ne eblis publike raporti pri ili, c\u0302ar kritiko pri aliaj proponantoj de servoj povus esti \u201dofenda\u201d."}, {"text_idx": "#000010", "text": "La propono de la estraro transdoni kaj la kongresan administradon kaj la libroservon al E@I estis sekve aprobita post voc\u0302dono. Dum la kongresa administrado jam estas prizorgata de E@I, pri la transdono de la libroservo dum du jaroj ne okazis ajnaj videblaj pas\u0302oj."}, {"text_idx": "#000011", "text": "Fine de 2022 devus emeritig\u0302i la multjara respondeculo pri la libroservo, Ionel Onet\u0326. Por ke la libroservo simple ne c\u0302esu funkcii, la estraro de UEA tiam petis lin provizore dau\u0306rigi sian laboron."}, {"text_idx": "#000012", "text": "\u201dNia libroservisto konsentis dej\u0302ori kelkajn pliajn monatojn\u201d, la estraro raportis al la komitato la 8-an de januaro, post kiam Libera Folio petis klarigon pri la estonteco de la libroservo."}, {"text_idx": "#000013", "text": "De tiam pasis pli ol kelkaj monatoj, sed dau\u0306re haveblas neniaj informoj pri la estonteco de la plej grava librovendejo en Esperantujo. En januaro, jam post la apero de artikolo pri la temo, Libera Folio ricevis respondon de Peter Bala\u0301z\u030c, la kunordiganto de E@I, kiu dementis la aserton, ke lia organizaj\u0302o prokrastas la aferon:"}, {"text_idx": "#000014", "text": "\u2013 E@I ne prokrastas subskribon de la kontrakto, c\u0302ar la kontrakto ne pretas ankorau\u0306. Por g\u0302uste fari g\u0302in bone (kaj eviti eblajn postajn problemojn) ni provas solvi c\u0302iujn defiojn kaj eblajn obstaklojn. Tial mi nun komunikas kun jurista firmao, por trovi la plej bonan solvon por tiu transpreno kaj prizorgo de la libroservo."}, {"text_idx": "#000015", "text": "Lau\u0306 li, la spaco por la libroservo jam en januaro baze pretis, kvankam mankis kelkaj aferoj, kiel alarmo kaj kameraoj kaj asekuro, por ke la libroj povu esti sekure transprenitaj kaj stokitaj."}, {"text_idx": "#000016", "text": "\u2013 Do jes ni dau\u0306re interesig\u0302as kaj pretas akcepti tiun c\u0302i taskon kaj defion, li konfirmis tiam."}, {"text_idx": "#000017", "text": "Peter Bala\u0301z\u030c tiam supozis, ke la afero povos preti en marto, sed kiam Libera Folio en marto kontaktis la prezidanton de UEA, Duncan Charters, estis nenio nova por raporti:"}, {"text_idx": "#000018", "text": "\u2013 Rilate la Libroservon, ankau\u0306 tiuj arang\u0302oj estas traktataj, sed nek mi nek iu alia scias pri la fina rezulto. Ni kompreneble celas kiel eble plej glatan transiron, sed same restas multaj komplikaj\u0302oj pri transiro. Intertempe dau\u0306re funkcias la Libroservo normale."}, {"text_idx": "#000021", "text": "De tiam Libera Folio spite petojn sukcesis ricevi neniajn novajn informojn pri la estonteco de la libroservo."}, {"text_idx": "#000022", "text": "Pri progreso rilate al la administra sistemo AKSO kaj la nova retejo, la estraro \u2013 lau\u0306 decido de la komitato farita en Torino \u2013 ricevis la taskon raporti g\u0302is la fino de au\u0306gusto. Tio ne okazis. Post rememorigo de Renato Corsetti la vicprezidanto Francisco Maia respondis, ke la dato \u201dmontrig\u0302is nerealisma\u201d."}, {"text_idx": "#000023", "text": "La 10-an de septembro lau\u0306 informoj de Libera Folio tamen okazis plurhora kunsido inter reprezentantoj de TEJO, UEA kaj eksteraj observantoj, kiujn petis inkluzivigi la komitato de UEA. Dum la kunsido reprezentantoj de TEJO prezentis la nunan staton de la sistemo kaj respondis al teknikaj demandoj."}, {"text_idx": "#000024", "text": "Lau\u0306 plano akceptita en Torino, la komitato de UEA sabate la 23-an de septembro devos kunveni por fari finajn decidojn pri la estonteco de la reteja projekto komencita en 2013. Tiam la komitatanoj havos s\u0302ancon ankau\u0306 peti raporton pri la planoj de la estraro por la libroservo."}, {"text_idx": "#000026", "text": "Baza legolisto aktualigita proze kaj poezie"}, {"text_idx": "#000031", "text": "Bedau\u0306rinde, pos\u0302taj perdoj okazis, okazas kaj okazos. Kiel mendanto kaj sendanto de libroj, ni spertis tion sufic\u0302e ofte."}, {"text_idx": "#000032", "text": "Plendu al la pos\u0302to, la libroservo havas nenian kulpon prie. Kaj venontfoje konsideru c\u0302u elekti la plej malmultekostan ekspedon estas la plej bona solvo."}, {"text_idx": "#000033", "text": "Memevidente vi ambau\u0306 pravas: sendaj\u0302oj foje perdig\u0302as kaj \u201ckulpas\u201d la mendinto pro (tamen tre komprenebla) provo s\u0302pari."}, {"text_idx": "#000034", "text": "Sed tio ne solvas la problemon de la libroservoj \u2013 ne nur tiu de UEA. Scio c\u0302e la mendontoj, ke sendaj\u0302oj povas perdig\u0302i, ofte kondukos ne al mendo kaj posta silenta rezignemo pro perdaj\u0302o au\u0306 al pago de pli altaj sendokostoj, sed simple al nemendo. Se sendaj\u0302o perdig\u0302as, tio estas problemo de la unuopa kliento. Se homoj ne mendas, tio estas problemo de la tuta libroservo. Kaj simple argumenti \u201csendaj\u0302oj perdig\u0302as\u201d au\u0306 \u201cvi ne pagis sufic\u0302e\u201d, nu, tio tau\u0306gas por pravigi unuopan kazon. Sed ne por alfronti la problemon."}, {"text_idx": "#000042", "text": "Sed la Libroservo de UEA ne estas Amazon. Tamen, la informo pri la reguloj de la Eu\u0306ropa Unio estas interesa . . ."}, {"text_idx": "#000043", "text": "Mi mem trifoje dum la jardekoj spertis \u201cperdon\u201d de mendo. Iam la usona somera kursaro mendis plurajn librojn g\u0302is valoro de kelkcent dolaroj, kaj ili ne alvenis. Nur iam poste aperis parto de kartona skatolo kun adres-etikedo . . . do estis klare, ke UEA sendis, sed la pakaj\u0302o(j) malaperis ie inter Nederlando kaj Usono. Mi dau\u0306re scivolas, c\u0302u la libroj falis en la maron, au\u0306 c\u0302u iu finfine akiris ilin."}, {"text_idx": "#000044", "text": "Duan fojon, la landa asocio mendis plurajn ekzemplerojn de PIV. Ili ne alvenis. Sed mistere, dum la venontaj kelkaj monatoj iu vendisto c\u0302e EBay vendis ekzemplerojn de PIV kontrau\u0306 tre malalta prezo. Mia supozo estas, ke la pakaj\u0302o estis perdita, iu akiris g\u0302in, kaj profitis de la trovitaj libroj."}, {"text_idx": "#000050", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]